Ninow nié vir oordosis dwelms na hospitaal, sê DKD | Netwerk24
Deur Hanti Otto 15 April 2019 14:35
Die departement van korrektiewe dienste (DKD), in wie se sorg Nicholas Ninow in verband met die Dros-verkragtingsaak is, het hul misnoeë uitgespreek oor vals gerugte dat hy na 'n hospitaal gehaas is weens 'n "oordosis dwelms".
Nicholas Ninow by 'n onlangse verskyning in die landdroshof in Pretoria.Foto: Deaan Vivier
Dit volg nadat 'n burgerregteorganisasie teen onder meer verkragting, #NotInMyName, glo vroeër 'n verklaring uitgereik het waarin daar beweer word Ninow is Vrydag in die Kalafong-hospitaal opgeneem nadat hy homself 'n "konkoksie van dwelms in die verkeerde aar ingespuit het".
Singabakho Nxumalo, woordvoerder van die DKD, het Maandag in 'n verklaring gesê Ninow het hom vroeër by die Kgosi Mampuru II-gevangenis, waar hy as verhoorafwagtende aangehou word, se gesondheidsdienste aangemeld.
"Hy is ondersoek deur die departement se gesondheidswerkers, wat aanbeveel het dat hy na 'n eksterne mediese sentrum verwys word vir verdere ondersoek.
"Die departement bevestig Ninow se gesondheid is stabiel en hy wag om ontslaan te word (uit die hospitaal) terug na ons korrektiewe sentrum," sê Nxumalo.
Hy het bygevoeg dat die DKD "met "misnoeë" kennis neem van #NotInMyName se verklaring en dat die departement nooit genader is vir duidelikheid oor die omstandighede wat sou lei tot Ninow se mediese behandeling nie.
Dit is nie bekend wat die mediese probleem wel is nie.
Ninow is verhoorafwagtend in die tronk totdat sy verhoor in September in die hooggeregshof in Pretoria begin.
Hy sal teregstaan op aanklagte van verkragting, ontvoering, die besit/gebruik van dwelms, aanranding en regsverydeling, nadat hy na bewering op 22 September 2018 'n sewejarige meisie in die badkamer van 'n Dros-restaurant in Silverton, Pretoria, verkrag het.